b'\n_START_ARTICLE_\nPerlamutras\n_START_PARAGRAPH_\nPerlamutras \xe2\x80\x93 vidinis moliusk\xc5\xb3 kriaukl\xc4\x97s sluoksnis, susidar\xc4\x99s i\xc5\xa1 plon\xc5\xb3 kalcio karbonato plok\xc5\xa1teli\xc5\xb3 ir organikos. Chemin\xc4\x97 perlo ir perlamutro sud\xc4\x97tis yra tokia pati. Kadangi perlamutras yra esmin\xc4\x97 perlo dalis, i\xc5\xa1 to kil\xc4\x99s ir terminas \xe2\x80\x9eperlamutras\xe2\x80\x9c (vok. Perlmutt (Perlmutter) \xe2\x80\x93 \xe2\x80\x9eperlo motina\xe2\x80\x9c)._NEWLINE_\xc5\xa0velniai spindintis perlamutras nuo seno naudojamas juvelyriniams dirbiniams, nam\xc5\xb3 apyvokos daiktams, baldams, muzikos instrumentams, aksesuarams, ginklams puo\xc5\xa1ti.\n_START_SECTION_\nSud\xc4\x97tis\n_START_PARAGRAPH_\nPerlamutr\xc4\x85 sudaro \xc5\xa1e\xc5\xa1iakamp\xc4\x97s 10-20 \xc2\xb5m plo\xc4\x8dio ir 0,5 \xc2\xb5m storio aragonito (kalcio karbonato, CaCO\xe2\x82\x83) plok\xc5\xa1tel\xc4\x97s, sugulusios sluoksniais, kuriuos skiria organinio audinio intarpai (chitinas, baltymai). \xc5\xa0ie sluoksniai, primenantys monet\xc5\xb3 kr\xc5\xabveles, sudaro labai tvirt\xc4\x85 ir stangri\xc4\x85 konstrukcij\xc4\x85, kuri\xc4\x85 dar sustiprina sluoksni\xc5\xb3 tarpusavio sukibimas._NEWLINE_Charakteringas perl\xc5\xb3 \xc5\xbevilgesys atsiranda d\xc4\x97l regimojo ilgio \xc5\xa1viesos bang\xc5\xb3 interferencijos, kadangi aragonito plok\xc5\xa1teli\xc5\xb3 storis (~0,5 \xc2\xb5m) yra artimas regimosios \xc5\xa1viesos bangos ilgiui.\n_START_SECTION_\nKilm\xc4\x97\n_START_PARAGRAPH_\nPerlamutr\xc4\x85 i\xc5\xa1skiria kai kuri\xc5\xb3 moliusk\xc5\xb3 mantijos epitelio l\xc4\x85stel\xc4\x97s. Jis kaupiasi ant vidin\xc4\x97s kriaukl\xc4\x97s sienel\xc4\x97s, j\xc4\x85 stiprina ir i\xc5\xa1lygina bei saugo nuo parazit\xc5\xb3 ir pa\xc5\xa1alini\xc5\xb3 k\xc5\xabn\xc5\xb3. Jeigu perlamutras kaupiasi ant smulkaus inkliuzo, pavyzd\xc5\xbeiui, sm\xc4\x97lio kruopel\xc4\x97s, i\xc5\xa1auga perlas._NEWLINE_Svarbiausias pramoninis perlamutro \xc5\xa1altinis yra perluot\xc4\x97s Pinctada, gyvenan\xc4\x8dios \xc5\xa1iltuose tropik\xc5\xb3 j\xc5\xabr\xc5\xb3 vandenyse; g\xc4\x97lavanden\xc4\x97s perluot\xc4\x97s Margaritifera gyvena Europos, \xc5\xa0iaur\xc4\x97s Amerikos ir Azijos up\xc4\x97se. Svarbiausios perluo\xc4\x8di\xc5\xb3 radimviet\xc4\x97s ir auginimo vietos \xe2\x80\x93 Pers\xc5\xb3 \xc4\xaflanka, Raudonoji j\xc5\xabra, \xc5\xa0ri Lanka, Japonija, Filipinai, Ramiojo vandenyno salos. Perlamutras yra \xc5\xa1alutinis nat\xc5\xabrali\xc5\xb3 perl\xc5\xb3 gavybos produktas, kadangi i\xc5\xa1 vienos tonos kriaukli\xc5\xb3 i\xc5\xa1gaunama 3-4 perlai, o likusios kriaukl\xc4\x97s atidarytos \xc5\xbe\xc5\xabsta, tod\xc4\x97l panaudojamos perlamutrini\xc5\xb3 dirbini\xc5\xb3 gamybai.\n_START_SECTION_\nPerlamutro pakaitalas\n_START_PARAGRAPH_\nPerlamutras kaip ir dirbtiniai perlai gali b\xc5\xabti gaminamas naudojant \xe2\x80\x9eperl\xc5\xb3 esencij\xc4\x85\xe2\x80\x9c (essence d\xe2\x80\x99Orient), gaminam\xc4\x85 i\xc5\xa1 auk\xc5\xa1li\xc5\xb3 Alburnus \xc5\xbevyn\xc5\xb3. Auk\xc5\xa1li\xc5\xb3 \xc5\xbevynai trinami vandenyje, kol ant indo dugno nus\xc4\x97da blizgantis pigmentas. Tada nuos\xc4\x97dos praplaunamos amonio chloridu ir sumai\xc5\xa1omos su i\xc5\xa1tirpinta \xc5\xbeelatina. \xc5\xa0is metodas sukurtas Pranc\xc5\xabzijoje 1655 m. Tuo metu i\xc5\xa1 kilogramo \xc5\xbevyn\xc5\xb3 (apie 8000 \xc5\xbeuv\xc5\xb3) b\xc5\xabdavo gaunama 120 gram\xc5\xb3 esencijos.\n_START_SECTION_\nNaudojimas\n_START_PARAGRAPH_\n\xc5\xa0lifuotomis perlamutro plok\xc5\xa1tel\xc4\x97mis dekoruojami muzikos instrumentai (gitaros, saksofonai, klavesinai ir kiti), juo puo\xc5\xa1iami ginklai, dekoratyvin\xc4\x97s paskirties d\xc4\x97\xc5\xbeut\xc4\x97s, \xc5\xbevakid\xc4\x97s; i\xc5\xa1 perlamutro gaminamos sagos bei \xc5\xa1ukos, juo puo\xc5\xa1iami interjero elementai. \xc4\xaevairi\xc5\xb3 spalv\xc5\xb3 perlamutras naudojamas papuo\xc5\xa1al\xc5\xb3 gamybai, i\xc5\xa1 jo rai\xc5\xbeomos kam\xc4\x97jos._NEWLINE_Pastaruoju metu perlamutras taip pat tiriamas, siekiant sukurti lengvus ir patikimus kareivi\xc5\xb3 \xc5\xa1arvus.'